Et godt sted at starte er hos din praktiserende læge. Denne kan vurdere, om du er en af de få, der rent faktisk kan få en øjenlågsoperation på statens regning, eller om du selv må til lommerne. Lægen kender formentlig også de steder, hvor operationerne foregår, og kan således enten henvise dig eller rådgive om, hvor du så skal henvende dig. For at blive opereret på statens regning kræver det, at du har udtalt overskud af hud på øvre øjenlåg, indskrænket synsfelt samt en række andre gener. Det er ikke mange, som berettiges til operationen, men man har jo ret til at få foretaget en vurdering. Kun øjenlæger og plastikkirurger må foretage denne slags operationer, så du skal under alle omstændigheder bestille tid hos sådan en – med eller uden henvisning fra lægen. Selve operationen foregår i lokalbedøvelse, tager omkring et kvarter til 20 minutter, og giver meget sjældent komplikationer. De fleste er rigtig glade for resultatet, men nogle indgreb er mindre vellykkede, ganske som du oplever, når du ser på dine veninder.